ફરી એકવાર કેસર-ક્યારી કાશ્મીરમાં જેહાદી ઇસ્લામિસ્ટોએ આગ લગાડી છે. કાશ્મીરની કથિત સમસ્યા એ પં. જવાહરલાલ નહેરુજીની હિમાલય જેવી મોટી ભૂલનું પરિણામ છે. જેના કડવા ફળ સ્વરાજના ૬૯ વર્ષોથી આપણે ચાખી રહ્યા છીએ ! દાયકાઓ પૂર્વે શ્રી અટલબિહારી વાજપેયીએ ડંકે કી ચોટ પર ઉચ્ચાર્યંુ હતું : "મુસ્લિમબહુલ કાશ્મીર ઘાટી શેષ ભારતવર્ષ સાથે અવિભાજ્ય અંગ તરીકે જોડાયેલું રહે અને કાશ્મીર ઘાટીના મુસ્લિમ નાગરિકો એનું સ્પષ્ટ સમર્થન કરે, એ જ ભારતીય જનતાંત્રિક પંથનિરપેક્ષ રાષ્ટ્ર-રાજ્યની ગેરંટી છે. મઝહબ આધારિત પાકિસ્તાન અલગ થયા પછી; માત્ર મુસ્લિમ બહુમતી હોવાને કારણે જ કાશ્મિર ઘાટી ભારતથી અલગ હોવી જોઈએ, એવો તર્ક કરનારા ભૂલી જાય છે કે, તો પછી કાશ્મિરસહિત શેષ ભારતમાં રહેવાનો મુસ્લિમોનો અધિકાર નષ્ટ થઈ શકે છે. ભારતમાં વસતા મુસ્લિમો અને વિશેષ કરી કાશ્મીર ઘાટીમાં વસતા મુસ્લિમો આ સંદર્ભમાં કેવું વલણ દાખવે છે? એ બાબત જ તેમની ભારતીય ગણરાજ્યમાં શ્રદ્ધા અને પંથનિરપેક્ષ - રાષ્ટ્ર પ્રત્યેની નિષ્ઠાની કસોટીનો પત્થર સિદ્ધ થશે. પ્રધાનમંત્રીપદ પર રહીને અટલજીએ કાશ્મીર-કોકડાના ઉકેલ માટે : ‘ઇન્સાનિયત, જમ્મુરિયત અને કાશ્મીરિયત’ને આધારશિલા ગણાવેલ. ઇસ્લામિસ્ટ જેહાદી બુરહાન વાણી એક ગુન્હાહિત વિકૃત મવાલી હતો. તેણે ભારતવર્ષની એકતા અખંડતા-સાર્વભૌમત્વ વિરુદ્ધ જંગ છેડીને, તે પાકિસ્તાની પ્યાદું હતો એ સિદ્ધ કર્યંુ છે. આવા શયતાનને સજાએ મૌત જ હોય, એ ભારતીય રક્ષા-પંક્તિના વીર જવાનોએ ગાંડીવ-ટંકારપૂર્વક સ્પષ્ટ કર્યંુ છે. આ સંદર્ભમાં મવાલી બુરહાન વાણીના જનાજામાં સામેલ થનાર હરકોઈ શખ્સ એ ભારતવિરોધી અને પાકિસ્તાન સમર્થક છે, એવી સાફ વાત કહેવાનો સમય પાકી ગયો છે. જમ્મુ-કાશ્મીર રાજ્યના પૂર્વ મુખ્યમંત્રીના આ સંદર્ભમાં ઉચ્ચારણો તેમની શકુની-ચાલને ઉજાગર કરનારાં છે. વાજપેયી સરકારમાં મંત્રી બનતી વખતે શેષ ભારત સાથેના જમ્મુ-કાશ્મીર રાજ્યનું જોડાણ ઉમર અબ્દુલ્લાને માન્ય હતું. પરંતુ હવે સત્તા ગુમાવ્યા પછી, એ જ ઉમર અબ્દુલ્લા યુ-ટર્ન લઈ રહ્યા છે. એમાં તકવાદથી પણ આગળ દેશ-વિઘાતક વૃત્તી-પ્રવૃત્તિને સ્પષ્ટ સમર્થન જણાઈ આવે છે !